ಪೊಲೀಸ್ ದಿರಿಸಿನಲ್ಲಿ ಮಿಂಚಿದ ವಿಭಿನ್ನ ಸಾಮರ್ಥ್ಯವುಳ್ಳ ಬಾಲಕಿ ದಾವಣಗೆರೆ: ಪೊಲೀಸ್ ಇಲಾಖೆ ಬಗ್ಗೆ ಅತೀವ ಆಸಕ್ತಿ ಹೊಂದಿದ ವಿಭಿನ್ನ ಸಾಮರ್ಥ್ಯವುಳ್ಳ ಬಾಲಕಿಗೆ ಪೊಲೀಸ್ ಅಧಿಕಾರಿ ದಿರಿಸಿನಲ್ಲಿ ಮಿಂಚುವ ಮೂಲಕ ಆಸೆ ಈಡೇರಿಸಿಕೊಂಡಳು. ದಾವಣಗೆರೆಯ ಮಂಜುನಾಥ ಎಸ್. ಪಾಟೀಲ್ ಮತ್ತು ವಿಜಯಲಕ್ಷ್ಮಿ ದಂಪತಿ ಪುತ್ರಿ ಸಾಧನ ಎಂ. ಪಾಟೀಲ್ ಪೊಲೀಸ್ ಉಡುಪು ಧರಿಸಿ ಪೂರ್ವ ವಲಯದ ಐಜಿಪಿ ಡಾ.ಕೆ. ತ್ಯಾಗರಾಜನ್ ಅವರ ಪಕ್ಕದಲ್ಲಿ ಕುಳಿತು ತನ್ನ ಆಸೆಯನ್ನು ಈಡೇರಿಸಿಕೊಂಡಳು. ಪೊಲೀಸ್ ಅಧಿಕಾರಿ ಆಗಬೇಕೆಂಬ ಕನಸ್ಸು ಹೊಂದಿದ್ದ ಸಾಧನ ತಾಯಿಯ ಬಳಿ ಆಸೆಯನ್ನು ಹೇಳಿಕೊಂಡಳು. ಮಗಳ ಆಸೆ ಪೂರೈಸಲು ತಾಯಿ ವಿಜಯಲಕ್ಷ್ಮಿ ಅವರು ಕನಿಷ್ಠ ಪಕ್ಷ ಪೊಲೀಸ್ ಅಧಿಕಾರಿ ದಿರಿಸಿನಲ್ಲಾದರೂ ಕಾಣಿಸಿಕೊಳ್ಳಲಿ ಎಂಬ ಉದ್ದೇಶದಿಂದ ಜಿಲ್ಲಾ ಪೊಲೀಸ್ ವರಿಷ್ಠಾಧಿಕಾರಿ ಸಿ.ಬಿ.ರಿಷ್ಯಂತ್ ಅವರ ಬಳಿ ಕೋರಿಕೆ ಇಟ್ಟರು. ಇದಕ್ಕೆ ಸ್ಪಂದಿಸಿದ ಎಸ್ಪಿ ಅವರು ಐಜಿಪಿ ತ್ಯಾಗರಾಜನ್ ಅವರ ಬಳಿ ಹೇಳಿದಾಗ ಬಾಲಕಿಯ ಆಸೆಗೆ ಅವಕಾಶ ಮಾಡಿಕೊಟ್ಟು ಹೃದಯ ವೈಶಾಲ್ಯತೆ ಮೆರೆದರು. ಅವಕಾಶ ಕಲ್ಪಿಸಿದ್ದಕ್ಕೆ ಎಸ್ಪಿ ಹಾಗೂ ಐಜಿಪಿ ಅವರಿಗೆ ಬಾಲಕಿಯ ತಾಯಿ ಧನ್ಯತೆ ವ್ಯಕ್ತಪಡಿಸಿದ್ದಾರೆ.